CELEX: 32017D0996
Language: hu
Date: 2017-06-09 00:00:00
Title: A Bizottság (EU) 2017/996 végrehajtási határozata (2017. június 9.) az Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium (ECCSEL ERIC) létrehozásáról (az értesítés a C(2017) 3875. számú dokumentummal történt)

13.6.2017   
            
            
               HU
            
            
               Az Európai Unió Hivatalos Lapja
            
            
               L 149/91
            
         A BIZOTTSÁG (EU) 2017/996 VÉGREHAJTÁSI HATÁROZATA
   (2017. június 9.)
   az Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium (ECCSEL ERIC) létrehozásáról
   
      
         (az értesítés a C(2017) 3875. számú dokumentummal történt)
      
   
   (Csak az angol, a francia, az olasz és a holland szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               Franciaország, Olaszország, Hollandia, Norvégia és az Egyesült Királyság felkérte a Bizottságot az Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium (ECCSEL ERIC) létrehozására. E tagállamok megállapodtak abban, hogy az ECCSEL ERIC fogadó tagállama Norvégia lesz.
            
         
               (2)
            
            
               mivel az Egyesült Királyság 2017. március 29-én bejelentette az Unióból való kilépésre vonatkozó szándékát, az Európai Unióról szóló szerződés 50. cikke értelmében a kilépési megállapodás dátumától kezdődően, illetve ennek hiányában a bejelentéstől számított két év elteltével a Szerződések többé nem alkalmazandók az Egyesült Királyságra, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz. Következésképpen és a kilépési megállapodás bármely rendelkezésének sérelme nélkül ez a végrehajtási határozat csak addig érvényes, amíg az Egyesült Királyság tagsága az Unióban meg nem szűnik.
            
         
               (3)
            
            
               A 723/2009/EK rendeletet 72/2015 EGT vegyes bizottsági határozat (2) belefoglalta az Európai Gazdasági Térségről szóló megállapodásba.
            
         
               (4)
            
            
               A Bizottság a 723/2009/EK rendelet 5. cikkének (2) bekezdésével összhangban elbírálta a kérelmet, és megállapította, hogy az megfelel az említett rendeletben meghatározott követelményeknek.
            
         
               (5)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   E határozattal létrejön az Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium (ECCSEL ERIC).
   (2)   Az ECCSEL ERIC alapszabályának alapvető elemeit a melléklet határozza meg.
   2. cikk
   Ennek a határozatnak a Francia Köztársaság, az Olasz Köztársaság, a Holland Királyság, a Norvég Királyság és Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2017. június 9-én.
      
         
            a Bizottság részéről
         
         Carlos MOEDAS
         
            a Bizottság tagja
         
      
   
   
      (1)  HL L 206., 2009.8.8., 1. o.
   
   
      (2)  Az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról szóló 72/2015 EGT vegyes bizottsági határozat (2015. március 20.) (HL L 129., 2016.5.19., 85. o.).
   
      MELLÉKLET
      
         AZ ECCSEL ERIC ALAPSZABÁLYÁNAK ALAPVETŐ ELEMEI
      
      
         Az ECCSEL ERIC alapszabályának alábbi cikkei és cikkeinek bekezdései a 723/2009/EK rendelet 6. cikke (3) bekezdésének megfelelően meghatározzák az alapvető elemeket.
      
      1.   Feladatok és tevékenységek
      
      (az ECCSEL ERIC alapszabályának 2. cikke)
      
               
                  1.
               
               
                  Az ECCSEL ERIC világszínvonalú megosztott kutatási infrastruktúrát hoz létre és működtet, amely több, az ECCSEL ERIC közös égisze alatt működő létesítmény összehangolt üzemeltetéséért felelős központi platformként fog működni.
                  
                              a)
                           
                           
                              Az ECCSEL ERIC összehangolja a kutatási létesítmények használatát a megosztott infrastruktúrában, és koordinálja a korszerűsítésükre és új beruházásaikra vonatkozó terveket. Az ECCSEL ERIC biztosítja az infrastruktúrához való nemzetközi nyílt hozzáférést. Az ECCSEL ERIC továbbá saját eszközeinek és hatáskörének keretein belül támogatja a kutatási létesítmények tulajdonosait a létesítményeik működésének fellendítésére, valamint az azok fejlesztésére és az új létesítmények létrehozására irányuló törekvéseikben.
                           
                        
                              b)
                           
                           
                              Az ECCSEL ERIC elősegíti a kiemelkedő kísérleti kutatásokat azon új és továbbfejlesztett szén-dioxid-leválasztási, -szállítási és -tárolási technológiák (CCS) terén, amelyek kereskedelmi bevezetése a tervek szerint 2020 és 2030 között, illetve 2030 után várható. A közgyűlés a jövőben határozhat úgy, hogy az ECCSEL ERIC tevékenységeit a növelt hatékonyságú kőolaj-kitermelésen (EOR) túl kiterjeszti a szén-dioxid-hasznosításra (szén-dioxid-leválasztás, -hasznosítás és -tárolás (CCUS)).
                           
                        
                              c)
                           
                           
                              Az ECCSEL ERIC maga nem rendelkezik kutatási létesítmények tulajdonjogával, és nem üzemeltet kutatási létesítményeket. A közgyűlés azonban a jövőben határozhat úgy, hogy az ECCSEL ERIC saját létesítményekbe fektessen be, vagy saját létesítményeket üzemeltessen. Azok a tagok és megfigyelők, amelyek nem kívánnak részt venni az ilyen létesítmények finanszírozásában, a 9. cikk (2) bekezdése a) pontjának megfelelően tartózkodhatnak azok finanszírozásától.
                           
                        
            
               
                  2.
               
               
                  Az ECCSEL ERIC olyan létesítményeket hoz létre, amelyek a nemzetközi kutatói közösség számára rendelkezésre álló, elsőbbséget élvező területeken végzett kutatásokhoz szükségesek. Ezzel az ECCSEL ERIC hozzá fog járulni ahhoz, hogy a technológiai fejlődés túlhaladjon a tudomány és a technika jelenlegi állásán, és ezáltal felgyorsuljon a szén-dioxid-leválasztás és -tárolás kereskedelmi hasznosítása és bevezetése. Ebben a vállalkozásban az ECCSEL ERIC a szén-dioxid-leválasztás és -tárolás területén dolgozó tudósok körében, a saját prioritásainak megfelelően kezeli és támogatja a legmagasabb szintű kutatási tevékenységeket. Az ECCSEL ERIC létrehozza az egyedülálló kutatási létesítmények nagyon részletes jegyzékét, és hozzáférést biztosít e forrásokhoz (elsősorban) az európai kutatók, valamint az Európán kívüli kutatók szén-dioxid-leválasztással és -tárolással foglalkozó közösségei számára.
               
            
               
                  3.
               
               
                  Az ECCSEL ERIC kiépítésével és működtetésével összefüggésben gazdasági haszonszerzésre nem törekszik;
               
            
               
                  4.
               
               
                  Az ECCSEL ERIC a 2. cikk (3) bekezdésében megállapított fő elv sérelme nélkül korlátozott mértékben végezhet gazdasági tevékenységeket, amennyiben azok szorosan kapcsolódnak az ECCSEL ERIC fő feladataihoz, és nem veszélyeztetik azok megvalósítását.
               
            2.   Elnevezés, székhely, helyszín és munkanyelv
      
      (az ECCSEL ERIC alapszabályának 1. cikke)
      
               
                  1.
               
               
                  „Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium” (a továbbiakban: ECCSEL ERIC) elnevezéssel szétszórtan elhelyezkedő európai kutatási infrastruktúra-konzorcium jön létre.
               
            
               
                  2.
               
               
                  Az ECCSEL ERIC Alapszabály szerinti székhelye Norvégiában, Trondheimben található.
               
            3.   Időtartam
      
      (az ECCSEL ERIC alapszabályának 21. cikke)
      Az ECCSEL ERIC határozatlan időtartamra jön létre.
      4.   Felszámolás
      
      (az ECCSEL ERIC alapszabályának 23. cikke)
      
               
                  1.
               
               
                  A közgyűlés kétharmados többséggel határozhat az ECCSEL ERIC felszámolásáról.
               
            
               
                  2.
               
               
                  Az ECCSEL ERIC indokolatlan késedelem nélkül, de legkésőbb a felszámolására irányuló határozat elfogadását követő tíz napon belül értesíti az Európai Bizottságot a határozatról.
               
            
               
                  3.
               
               
                  Az ECCSEL ERIC tartozásainak kiegyenlítése után fennmaradó eszközökön a tagok az ECCSEL ERIC-hez az alapszabály II. melléklete alapján nyújtott éves díjaik halmozott összegével arányosan osztoznak.
               
            
               
                  4.
               
               
                  Az ECCSEL ERIC indokolatlan késedelem nélkül, de legkésőbb a végelszámolásának befejezését követő tíz napon belül értesíti arról az Európai Bizottságot.
               
            
               
                  5.
               
               
                  Az ECCSEL ERIC azon a napon szűnik meg, amikor az Európai Bizottság a megfelelő értesítést az Európai Unió Hivatalos Lapjában közzéteszi.
               
            5.   Felelősség
      
      (az ECCSEL ERIC alapszabályának 13. cikke)
      
               
                  1.
               
               
                  Az ECCSEL ERIC felelős a tartozásaiért.
               
            
               
                  2.
               
               
                  A tagok nem viselnek együttes felelősséget az ECCSEL ERIC tartozásaiért. Minden tagnak kizárólag az ECCSEL ERIC számára nyújtott hozzájárulása erejéig van helytállási kötelezettsége annak tartozásaiért.
               
            
               
                  3.
               
               
                  Az ECCSEL ERIC megfelelő biztosítást köt az ECCSEL ERIC kiépítésével és működtetésével összefüggő kockázatokra.
               
            6.   Hozzáférési politika
      
      (az ECCSEL ERIC alapszabályának 18. cikke)
      
               
                  1.
               
               
                  Az ECCSEL infrastruktúrában részt vevő összes nemzeti létesítmény számára rendelkezésre álló kutatási idő jelentős részét a nemzetközi kutatói közösség számára kell felajánlani. A közgyűlés a rendelkezésére álló hozzáférési idő egy részét olyan államok kutatói számára tartja fenn, amelyek nem tagok az ECCSEL ERIC-ben.
               
            
               
                  2.
               
               
                  Az ECCSEL ERIC és a kutatási létesítmények tulajdonosai egyedi megállapodásokat kötnek arról, hogy a rendelkezésre álló kutatási idő mekkora részét bocsátják a nemzetközi kutatói közösség rendelkezésére, valamint a hozzáférés feltételeiről.
               
            
               
                  3.
               
               
                  Az ECCSEL ERIC létesítményeihez való hozzáférést a kutatók, a tudósok és a hallgatók számára is biztosítani kell. A hozzáférést a pályázatok verseny keretében, szakértői értékelésen alapuló elbírálása után, tisztességes és átlátható eljárást követően kell biztosítani. A verseny kritériumai a pályázat tudományos kiválóságára és az ECCSEL ERIC stratégiái szempontjából vizsgált jelentőségére vonatkoznak, a közgyűlés döntése alapján.
               
            
               
                  4.
               
               
                  A felhasználók viselik az összes hozzáférési költséget és az összes anyagköltséget, ideértve az érintett felhasználók mintáihoz és berendezéseihez kapcsolódó költségeket. A hozzáférési költségek az egyes ECCSEL ERIC-létesítményekre vonatkozó díjakon alapulnak.
               
            
               
                  5.
               
               
                  Az ECCSEL ERIC létrehozhat olyan hitelesítési és engedélyezési rendszert, amely biztosítja, hogy csak a létesítményhez való hozzáférésre jogosult személyek léphessenek be, és használhassák a létesítményt. Az ECCSEL ERIC hozhat olyan határozatot, miszerint a tagoknak és a megfigyelőknek ilyen rendszert kell alkalmazniuk ahhoz, hogy kutatóik hozzáférést kapjanak.
               
            
               
                  6.
               
               
                  A felhasználókra vonatkozó, a közgyűlés által jóváhagyott részletes hozzáférési politikát nyilvánosan hozzáférhetővé kell tenni.
               
            7.   A kutatási infrastruktúrával foglalkozó koordinációs bizottság, a tudományos tanácsadó bizottság, valamint az etikai és környezetvédelmi tanácsadó bizottság
      
      (az ECCSEL ERIC alapszabályának 11. cikke)
      A tudományos tanácsadó bizottság
      
                  a)
               
               
                  A közgyűlés legfeljebb hat, a világ bármely országából származó, független, tapasztalt kutatóból álló független tudományos tanácsadó bizottságot nevez ki. A bizottság tagjainak kinevezésére az igazgató tesz javaslatot, aki tanácsot kér a tudományos tanácsadó bizottságtól és a kutatási infrastruktúra-koordinációs bizottságtól. A bizottság tagjainak hivatali ideje három év. Újbóli kinevezésük egy alkalommal lehetséges. A közgyűlésbe delegált küldötteket nem lehet a bizottságba kinevezni.
               
            
                  b)
               
               
                  Az igazgató legalább évente egyszer konzultációt folytat a tudományos tanácsadó bizottsággal az ECCSEL ERIC által nyújtott szolgáltatások tudományos minőségéről, a szervezet tudományos politikáiról, eljárásairól és jövőbeli terveiről.
               
            
                  c)
               
               
                  A tudományos tanácsadó bizottság az igazgatón keresztül évente jelentést nyújt be a közgyűlésnek a tevékenységéről. Az igazgató az észrevételeivel és esetleges ajánlásaival együtt benyújtja a jelentést a közgyűlésnek.
               
            8.   Terjesztéspolitika
      
      (az ECCSEL ERIC alapszabályának 19. cikke)
      
               
                  1.
               
               
                  Az ECCSEL ERIC kutatási eredményei és adatai a közgyűlés által elfogadott terjesztési politikával összhangban nyíltan hozzáférhetőek. A kutatási eredményeket és az adatokat a közzététellel összefüggő költségeken kívüli egyéb költségek megfizetése nélkül kell az érdekelt felek számára biztosítani. E rendelkezés alkalmazásában az „ECCSEL ERIC kutatási eredményei és adatai” az ECCSEL ERIC infrastruktúrájában részt vevő létesítmények tulajdonosai által a szén-dioxid-leválasztás és -tárolás terén elért kutatási eredményeket és adatokat jelentik.
               
            
               
                  2.
               
               
                  Az ECCSEL ERIC aktívan terjeszti az ECCSEL ERIC kutatási eredményeit a társadalom körében annak érdekében, hogy aktív szerepet játsszanak a szakpolitikák kidolgozásában és a szén-dioxid-kibocsátás csökkentésében.
               
            
               
                  3.
               
               
                  Az ECCSEL ERIC előmozdítja az ECCSEL ERIC keretében folytatott együttműködést és az együttműködés eredményeit, arra ösztönzi a kutatókat, hogy új és innovatív projekteket indítsanak, és adott esetben a felsőoktatásban is felhasználják az ECCSEL ERIC eredményeit.
               
            
               
                  4.
               
               
                  Az ECCSEL ERIC általában arra ösztönzi az ECCSEL ERIC kutatási eredményeit felhasználó feleket, hogy saját kutatási eredményeiket tegyék hozzáférhetővé a nyilvánosság számára, és arra kéri a felhasználókat, hogy megfelelő módon hozzák nyilvánosságra az ECCSEL ERIC-en belül számukra biztosított hozzáférést.
               
            
               
                  5.
               
               
                  A terjesztéspolitika keretében meg kell határozni a célcsoportokat, és e csoportok elérésére több csatorna útján is törekedni kell. Az ECCSEL ERIC égisze alatt folyó együttműködés révén vagy annak keretében keletkezett eredményekkel és ismeretekkel foglalkozó valamennyi kiadványban megfelelő mértékben el kell ismerni az ECCSEL ERIC-et.
               
            9.   A szellemi tulajdonhoz fűződő jogokra vonatkozó politika
      
      (az ECCSEL ERIC alapszabályának 20. cikke)
      
               
                  1.
               
               
                  Ezen alapszabály céljaival összhangban a szellemi tulajdon jelentése megegyezik a Szellemi Tulajdon Világszervezetének (WIPO) létrehozásáról szóló, 1967. július 14-i stockholmi egyezmény 2. cikkében szereplő meghatározással.
               
            
               
                  2.
               
               
                  A szellemi tulajdon kérdései tekintetében a tagok közötti kapcsolatokra a tagállamok nemzeti jogszabályai, valamint a vonatkozó nemzetközi szabályok és rendelkezések vonatkoznak.
               
            
               
                  3.
               
               
                  A tagok által az ECCSEL ERIC számára biztosított szellemi tulajdon a szellemi tulajdon eredeti jogosultjának tulajdonában marad. Ha az ilyen tulajdon az ECCSEL ERIC által finanszírozott munkából ered (közvetlen vagy természetbeni hozzájárulás), a szellemi tulajdon az ECCSEL ERIC-é, kivéve, ha megállapodás született arról, hogy a tulajdon az azt létrehozó tagot illeti. A hozzáférésnek a megfizetett díj feletti lehetséges gazdasági értéke nem tekinthető a projekt ECCSEL ERIC általi finanszírozásának.
               
            
               
                  4.
               
               
                  Az ECCSEL ERIC gondoskodik arról, hogy a felhasználók elfogadják az eredményekhez való hozzáférésre és az eredmények szellemi tulajdonjogára vonatkozó feltételeket, továbbá hogy a jogok és eredmények tárolásával és kezelésével összefüggésben megfelelő biztonsági intézkedések érvényesüljenek.
               
            
               
                  5.
               
               
                  Az ECCSEL ERIC eljárásokkal rendelkezik a kutatási adatok és információk biztonságára és bizalmas kezelésére vonatkozó követelmények állítólagos megsértésének kivizsgálására.
               
            
               
                  6.
               
               
                  Az ECCSEL ERIC iránymutatást ad a kutatóknak annak biztosításához, hogy az ECCSEL ERIC által hozzáférhetővé tett anyagok felhasználásával végzett kutatás végrehajtása olyan keretek között történjék, amelyek tiszteletben tartják a tulajdonosok jogait.
               
            
               
                  7.
               
               
                  A közgyűlés által jóváhagyott részletes szellemi tulajdonjogi politikát az ECCSEL ERIC tevékenységeiben részt vevő létesítményeket működtető felek külön-külön jóváhagyják.
               
            10.   Foglalkoztatás
      
      (az ECCSEL ERIC alapszabályának 17. cikke)
      
               
                  1.
               
               
                  Az ECCSEL ERIC az esélyegyenlőség elve alapján foglalkoztatja munkatársait. Az ECCSEL ERIC álláshelyeire jelentkezők kiválasztási eljárásainak átláthatónak, hátrányos megkülönböztetéstől mentesnek kell lenniük, és tiszteletben kell tartaniuk az esélyegyenlőséget.
               
            
               
                  2.
               
               
                  A munkaszerződésekre annak az országnak a vonatkozó jogszabályait és rendelkezéseit kell alkalmazni, ahol a személyzetet foglalkoztatják, vagy azon ország jogát, ahol az ECCSEL ERIC a tevékenységét végzik. Az ECCSEL ERIC betöltendő álláshelyeit nemzetközi szinten megfelelő módon meg kell hirdetni.
               
            
               
                  3.
               
               
                  A nemzeti jogszabályok követelményeire is tekintettel a saját joghatóságán belül minden egyes tag megkönnyíti az ECCSEL ERIC feladataiban részt vevő tagok állampolgárainak, valamint az ilyen állampolgárok családtagjainak mozgását és tartózkodását.
               
            11.   Beszerzéspolitika és adómentesség
      
      (az ECCSEL ERIC alapszabályának 16. cikke)
      
               
                  1.
               
               
                  Az ECCSEL ERIC a beszerzési pályázatokra jelentkezőket és az ajánlattevőket egyenlő és megkülönböztetésmentes bánásmódban részesíti függetlenül attól, hogy székhelyük az Európai Unióban található-e, vagy sem. Az ECCSEL ERIC beszerzéspolitikája tiszteletben tartja az átláthatóság, a megkülönböztetésmentesség és a versenyalapúság elvét.
               
            
               
                  2.
               
               
                  Az igazgató felel az ECCSEL ERIC összes beszerzéséért. A beszerzés odaítélésére vonatkozó határozatokat alapos indokolással kell ellátni és megfelelően közzé kell tenni. A közgyűlés a beszerzések keretében alkalmazandó eljárásokat és kritériumokat teljeskörűen és részletesen tartalmazó végrehajtási szabályzatot fogad el.
               
            
               
                  3.
               
               
                  A tagok és a megfigyelők az ECCSEL ERIC tevékenységeivel kapcsolatos beszerzéseket oly módon hajtják végre, hogy kellő figyelmet fordítanak az ECCSEL ERIC igényeire, a technikai követelményekre és a megfelelő szervek által kiadott specifikációkra.